[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.4.2008

KOM(2008) 211 endelig

2008/0081 (COD)

Forslag til

EUROPA-PARLAMENTETS OG RÅDETS DIREKTIV

om ændring af Europa-Parlamentets og Rådets direktiv 2006/66/EF om batterier og akkumulatorer og udtjente batterier og akkumulatorer, for så vidt angår artikel 6, stk. 2, vedrørende markedsføring af batterier og akkumulatorer

(forelagt af Kommissionen)

BEGRUNDELSE

1) Baggrunden for forslaget

- Begrundelse og formål

Formålet med dette forslag er at formulere artikel 6, stk. 2, i direktiv 2006/66/EF klarere.

- Generel baggrund

I artikel 6, stk. 2, hedder det, at batterier og akkumulatorer, der ikke opfylder kravene i direktiv 2006/66/EF, ikke må bringes på markedet, eller at de skal trækkes tilbage fra markedet. Dette kan forstås således, at batterier, som lovligt er bragt på markedet før den 26. september 2008, og som stadig er på markedet efter denne dato, men ikke opfylder direktivets krav, også skal trækkes tilbage fra markedet.

Læses bestemmelsen på denne måde, vil det betyde, at en betydelig mængde lovligt markedsførte batterier bliver til affald for tidligt. Dette ville stride mod princippet om affaldsminimering. Det ville også kunne føre til, at mange apparater ender som affald for tidligt. At trække disse batterier tilbage fra markedet eller bringe dem i overensstemmelse med direktivet ville også øge den administrative byrde for både medlemsstaterne og virksomhederne. Hvis artikel 6, stk. 2, forbliver uændret, vil det medføre, at batterier, som stadig er på markedet, og som ikke er mærket med en affaldsspand på hjul og kemiske symboler, enten skal mærkes på denne måde eller trækkes tilbage fra markedet. Dette ville også indebære tilbagetrækning fra markedet af særlige bærbare batterier, som indeholder mere cadmium end tilladt ifølge artikel 4 i direktiv 2006/66/EF, og af apparater, som ikke opfylder kravet om, at batterierne skal kunne fjernes, jf. direktivets artikel 11.

Bestemmelsen i artikel 6, stk. 2, indgik allerede i Kommissionens oprindelige forslag[1] til direktiv 2006/66/EF. Det var ikke Kommissionens intention, at batterier, som er markedsført lovligt inden den 26. september 2008, skulle trækkes tilbage fra markedet efter denne dato. Kommissionen foreslår derfor, at bestemmelsen formuleres klarere, så der skabes retssikkerhed om dette spørgsmål. Herved undgås det, at der opstår indbyrdes afvigende forskrifter i medlemsstaterne og deraf følgende problemer med gensidig anerkendelse og forstyrrelser af det indre marked. Da denne præcisering bør finde sted inden den 26. september 2008, foreslås den i form af et ‘hurtigt tiltag’ til reduktion af ovennævnte administrative byrde.

- Gældende bestemmelser på det område, som forslaget vedrører

Sigtet med forslaget er at ændre artikel 6, stk. 2, i direktiv 2006/66/EF.

- Overensstemmelse med andre EU-politikker og -mål

Forslaget behandles som et hurtigt tiltag som omhandlet i ‘Kommissionens meddelelse - Hurtige tiltag for 2008 til reduktion af administrative byrder i Den Europæiske Union’.[2]

Forslaget er i tråd med Kommissionens meddelelse ‘Fremme af bæredygtig ressourceudnyttelse - Temastrategi for affaldsforebyggelse og genanvendelse’[3], hvor et af hovedmålene er affaldsforebyggelse sammen med bedre ressourceeffektivitet.

2) Høring af interesserede parter og konsekvensanalyse

- Høring af interesserede parter

Der har ikke fundet nogen formel høring sted af de interesserede parter, både fordi forslaget skal hastebehandles, og fordi det kun sigter mod at præcisere en enkelt bestemmelse i direktiv 2006/66/EF.

- Ekspertbistand

Der har ikke været behov for ekstern ekspertbistand.

- Konsekvensanalyse

Man anså det ikke for rimeligt at udarbejde en fuldstændig konsekvensanalyse af forslaget, da det kun præciserer en enkelt bestemmelse i direktiv 2006/66/EF med det formål at skabe retssikkerhed om det pågældende punkt. Der blev allerede udarbejdet en konsekvensanalyse i forbindelse med forberedelsen af direktiv 2006/66/EF[4].

Hvis batterier, der er markedsført lovligt inden den 26. september 2008, skal trækkes tilbage fra markedet efter denne dato, fordi de ikke er i overensstemmelse med direktiv 2006/66/EF, vil det få negative konsekvenser for miljøet, da det vil skabe mere affald og kræve nye ressourcer og yderligere transport. Fornyet mærkning og tilbagetrækning af batterier fra markedet har negative økonomiske konsekvenser som følge af den medfølgende administrative byrde.

Nogle beregninger viser f.eks., at primærbatterier, som ikke opfylder mærkningskravene og derfor skulle trækkes tilbage, alene ville generere 123 000 tons "for tidligt" affald på EU-plan. Beregningerne viser, at ommærkning af blot en del af de genopladelige batterier i EU, batterier i bærbare computere, trådløse elværktøjer og mobiltelefoner, så de bringes i overensstemmelse med mærkningskravene i direktiv 2006/66/EF, ville betyde omkostninger på 400 mio. euro[5].

Den foreslåede foranstaltning sænker ikke miljøbeskyttelsesmålet for direktiv 2006/66/EF, da den kun går ud på at klargøre den oprindelige intention.

3) Forslagets retlige aspekter

- Resumé af forslaget

Med forslaget formuleres artikel 6, stk. 2, i direktiv 2/66/EØF klarere. Det gør det klart, at batterier ikke må markedsføres på EF-markedet efter den 26. september 2008, hvis de ikke er i overensstemmelse med direktiv 2006/66/EF. Hvis de er markedsført efter denne dato, skal de trækkes tilbage fra markedet. Forslaget præciserer således, at batterier, der er markedsført lovligt inden den 26. september, og som findes på markedet efter denne dato, men ikke er i overensstemmelse med direktiv 2006/66/EF, ikke skal trækkes tilbage fra markedet eller ommærkes efter denne dato. Ved at gøre bestemmelsen klarere skaber forslaget retssikkerhed om dette spørgsmål.

- Retsgrundlag

Forslaget er baseret på EF-traktatens artikel 95, da artikel 6 i direktiv 2006/66/EF er baseret på denne artikel.

- Subsidiaritetsprincippet

Subsidiaritetsprincippet finder anvendelse, fordi forslaget ikke hører under Fællesskabets enekompetence. Målet med den foreslåede foranstaltning kan ikke i tilstrækkelig grad opfyldes af medlemsstaterne, da der kræves en samordnet indsats for at sikre, at det indre marked kan fungere gnidningsløst.

- Proportionalitetsprincippet

Den foreslåede foranstaltning går ikke ud over, hvad der er nødvendigt, da den kun vedrører artikel 6, stk. 2, i direktiv 2006/66/EF. Den er derfor i overensstemmelse med proportionalitetsprincippet.

- Reguleringsmiddel/-form

Da forslaget går ud på at ændre en artikel i et direktiv, er reguleringsmidlet også et direktiv.

4) Budgetmæssige konsekvenser

Forslaget har ingen konsekvenser for Fællesskabets budget.

5) Yderligere oplysninger

- Forenkling

Forslaget klargør og forenkler de administrative procedurer både for myndighederne og erhvervslivet. Det mindsker den administrative byrde, da det hermed undgås, at batterier, som er markedsført lovligt inden den 26. september 2008, og som stadig findes på markedet efter denne dato, skal ommærkes med en affaldsspand på hjul og kemiske symboler. Det forenkler håndhævelsen af direktivet for de offentlig myndigheder.

- Det Europæiske Økonomiske Samarbejdsområde

Den foreslåede retsakt er af relevans for EØS og bør derfor omfatte hele EØS-området.

2008/0081 (COD)

Forslag til

EUROPA-PARLAMENTETS OG RÅDETS DIREKTIV

om ændring af Europa-Parlamentets og Rådets direktiv 2006/66/EF om batterier og akkumulatorer og udtjente batterier og akkumulatorer, for så vidt angår artikel 6, stk. 2, vedrørende markedsføring af batterier og akkumulatorer

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95, stk. 1,

under henvisning til forslag fra Kommissionen[6],

under henvisning til udtalelse fra Det Europæiske Økonomiske og Sociale Udvalg[7],

under henvisning til udtalelse fra Regionsudvalget[8],

efter proceduren i traktatens artikel 251[9], og

ud fra følgende betragtninger:

(1) Artikel 6, stk. 2, i Europa-Parlamentets og Rådets direktiv 2006/66/EF[10] bør formuleres klarere, så det fremgår, at batterier og akkumulatorer, som er markedsført lovligt i Fællesskabet inden den 26. september, og som ikke opfylder kravene i direktiv 2006/66/EF, kan forblive på EF-markedet efter denne dato. Denne klarere formulering vil skabe retssikkerhed for batterier, der er markedsført i EU-medlemsstaterne, og vil sikre, at det indre marked fungerer gnidningsløst. Denne præcisering er i tråd med princippet om affaldsminimering og vil mindske den administrative byrde.

(2) Direktiv 2006/66/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

Ændring af direktiv 2006/66/EF

Artikel 6, stk. 2, i direktiv 2006/66/EF affattes således:

"2. Medlemsstaterne træffer de nødvendige foranstaltninger til at sikre, at batterier og akkumulatorer, der ikke opfylder kravene i dette direktiv, ikke markedsføres efter den 26. september 2008.

Hvis batterier og akkumulatorer, som ikke opfylder direktivets krav, markedsføres efter denne dato, trækkes de tilbage fra markedet."

Artikel 2 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 26. september 2008. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen de væsentligste nationale retsforskrifter, som de udsteder på det område, der er omfattet af dette direktiv.

Artikel 3

Ikrafttræden

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] KOM(2003) 723 endelig.

[2] KOM(2008) 141.

[3] KOM(2005) 666 endelig.

[4] KOM(2003) 723 endelig.

[5] Oplysninger: Industry (Recharge, Eicta, EPBA, EPTA AeA) position paper on Compliance with the batteries Directive 2006/66/EC, 7 March 2008.

[6] EUT C af , s. .

[7] EUT C af , s. .

[8] EUT C af , s. .

[9] EUT C af , s. .

[10] EFT L 266 af 26.9.2006, s. 1 Ændret ved direktiv 2008/12/EF (EUT L 76 af 19.3.2008, s. 39).